ডোভ কাল

ডাভ কুল (১৮৯৭-১৯৯১) ছিলেন ওকলাহোমার একজন সমাজকর্মী। ওকলাহোমায় ৩৭ বছরের দীর্ঘ কর্মজীবনে তিনি ওয়ার্কস প্রগ্রেস অ্যাডমিনিস্ট্রেশনের দ্বিতীয় প্রধান হিসেবে দায়িত্ব পালন করেন। পরবর্তীতে তিনি ওকলাহোমা জনকল্যাণ দপ্তরের দত্তক গ্রহণ সংক্রান্ত নীতিমালা তৈরি করেন। এরপর কুল আলাস্কায় চলে যান এবং আলেউটিয়ান দ্বীপপুঞ্জের আদিবাসী আলাস্কানদের সেবা দানকারী প্রথম সমাজকর্মী হিসেবে পরিচিতি পান। তিনি আলাস্কার প্রথম শিশু দিবাযত্ন কেন্দ্রের জন্য তহবিল সংগ্রহ করেছিলেন। এছাড়াও তিনি ওই অঙ্গরাজ্যের বয়স্কদের জন্য প্রথম হোম-হেলথ সার্ভিস পরিচালনা করেন। মৃত্যুর পর ২০১৫ সালে তাকে আলাস্কা উইমেনস হল অফ ফেমে অন্তর্ভুক্ত করা হয়।

 জীবনী 
অ্যালিস মন্টগোমারি ১৮৯৭ সালের ১৭ মে ওকলাহোমা অঞ্চলের পেরি শহরের কাছে জন্মগ্রহণ করেন। তিনি ওকলাহোমাতেই বেড়ে ওঠেন। মাধ্যমিক শিক্ষা শেষে তিনি ওকলাহোমা বিশ্ববিদ্যালয়ে (OU) ভর্তি হন এবং ১৯২২ সালে বিএ ডিগ্রি লাভ করেন। ১৯২২ থেকে ১৯২৩ সালের মধ্যে তিনি সংবাদপত্রের সমাজ ও ফিচার পাতার সম্পাদক হিসেবে কাজ করেন। এরপর ১৯২৩ সালে তিনি ফেয়ারফ্যাক্স হাই স্কুলে ইংরেজি শিক্ষক হিসেবে যোগ দেন। ১৯২৫ সালে মন্টগোমারি আলেকজান্ডার ই. কুলকে বিয়ে করেন এবং ১৯২৬ সালে শিক্ষকতা ছেড়ে দেন। ১৯২৭ সালে তিনি কলম্বিয়া বিশ্ববিদ্যালয় থেকে ইংরেজিতে মাস্টার্স ডিগ্রি অর্জন করেন।

কুল বিভিন্ন রাজ্য ও ফেডারেল পদে কাজ করার মাধ্যমে সমাজকর্মী হিসেবে কর্মজীবন শুরু করেন। ঐতিহাসিক ডাস্ট বোল সংকটের সময় তিনি ফেডারেল ওয়ার্কস প্রগ্রেস অ্যাডমিনিস্ট্রেশনের ওকলাহোমা শাখার দ্বিতীয় প্রধান হিসেবে দায়িত্ব পালন করেন। তিনি ওকলাহোমা জনকল্যাণ দপ্তরের অঙ্গরাজ্য পর্যায়ের দত্তক গ্রহণ নীতিমালা বা প্রোটোকল তৈরিতে গুরুত্বপূর্ণ ভূমিকা রাখেন। এছাড়াও তিনি একটি মানসিক স্বাস্থ্য হাসপাতালে কাজ করেন এবং ১৯৩৩ থেকে ১৯৩৫ সালের মধ্যে ওকলাহোমা সিটি ইউনিভার্সিটিতে শিক্ষকতা করেন। ১৯৪০ সালে তিনি আবারও পড়াশোনায় ফিরে যান এবং ওকলাহোমা বিশ্ববিদ্যালয় থেকে সমাজকর্মে মাস্টার্স ডিগ্রি অর্জন করেন। ১৯৫৩ সালে তার স্বামীর মৃত্যুর পর তিনি সরকারি চাকরি ছেড়ে দেন। এরপর ১৯৫৯ সাল পর্যন্ত তিনি ওকলাহোমা সিটিতে স্যালভেশন আর্মির সাথে কাজ করেন। 

ওকলাহোমায় ৩৭ বছর সেবা দেওয়ার পর ১৯৫৯ সালে কুল আলাস্কায় চলে যান। তাকে অ্যাঙ্কোরেজের স্বাস্থ্য ও কল্যাণ বিভাগ নিয়োগ দেয়। সেখানে তার কাজ ছিল অঙ্গরাজ্য হিসেবে আলাস্কার পূর্ণ স্বীকৃতির প্রস্তুতিতে সহায়তা করা এবং দক্ষিণ-মধ্য আলাস্কার আথাবাস্কান আদিবাসী ও বসতি স্থাপনকারীদের জন্য সামাজিক সেবার পরিকল্পনা করা। গভর্নর উইলিয়াম এ. ইগান তাকে প্রিবিলফ দ্বীপপুঞ্জে পাঠান। সেখানে তার মূল দায়িত্ব ছিল স্থানীয় আদিবাসীদের ফেডারেল নাগরিকত্ব গ্রহণে সহায়তা করা।  তিনি ছিলেন প্রথম সমাজকর্মী যিনি আলেউটিয়ান দ্বীপপুঞ্জে বসবাসকারী মানুষের চাহিদার দিকে নজর দিয়েছিলেন। ১৯৬১ সালে তিনি অ্যাঙ্কোরেজ থেকে জুনোতে বদলি হন এবং শিশু কল্যাণ সুপারভাইজার পদে পদোন্নতি পান।  তিনি ওই অঙ্গরাজ্যের প্রথম স্বীকৃত শিশু যত্ন কেন্দ্রের জন্য ফেডারেল তহবিল সংগ্রহ করেন, যা জুনোতে প্রতিষ্ঠিত হয়েছিল। ১৯৬৭ সালে তিনি সরকারি চাকরি থেকে অবসর নিয়ে কোটজেবিউতে চলে যান। সেখানে তিনি মার্কিন জনস্বাস্থ্য সেবা দপ্তরের সাথে কাজ শুরু করেন এবং আলাস্কার দুর্গম গ্রামগুলোতে স্বাস্থ্য সেবা পৌঁছে দিতে সাহায্য করেন।

দুই বছর পর তিনি জুনোতে ফিরে আসেন এবং আলাস্কার প্রথম স্বীকৃত হোম-হেলথ সার্ভিস 'আলাস্কা হোমমেকার সার্ভিসেস' প্রতিষ্ঠা করেন। এর উদ্দেশ্য ছিল বয়স্করা যেন যতদিন সম্ভব সুস্থভাবে নিজেদের বাড়িতে থাকতে পারেন সেই ব্যবস্থা করা। কুলের নেতৃত্বে ১৯৭০-এর দশকের মাঝামাঝি পর্যন্ত হোমমেকার সার্ভিস পরিচালিত হয়। ১৯৭৬ সালে তাকে অঙ্গরাজ্যের বয়স্ক আবাসন কমিটিতে নিয়োগ দেওয়া হয়। এই কমিটির সদস্য হিসেবে তিনি জুনোতে প্রবীণদের আবাসন নিশ্চিত করতে এবং ১৯৮১ সালে ওল্ডার আলাস্কান কমিশন প্রতিষ্ঠায় বিশেষ ভূমিকা রাখেন। তিনি এই কমিশনে তিন মেয়াদে দায়িত্ব পালন করেন। এছাড়া তিনি বয়স্কদের নিয়ে আয়োজিত হোয়াইট হাউস কনফারেন্সের পরিকল্পনা কমিটির সদস্য এবং বয়স্ক সেবা সংক্রান্ত স্টেট কমিটির প্রতিনিধি ছিলেন। কুল ১৯৮৩ সালে অবসর গ্রহণ করেন, তবে এরপরও তিনি নারীর অধিকার, শিশু কল্যাণ এবং আদিবাসীদের অধিকার নিয়ে প্রচার চালিয়ে গেছেন।

১৯৯১ সালের ৮ ডিসেম্বর আলাস্কার জুনোতে ডাভ কুল মৃত্যুবরণ করেন। তার কাজের স্বীকৃতিস্বরূপ ২০১৫ সালে মরণোত্তর তাকে আলাস্কা উইমেনস হল অফ ফেমে অন্তর্ভুক্ত করা হয়।

 তথ্যসূত্র 

বিষয়শ্রেণী:১৮৯৭-এ জন্ম
বিষয়শ্রেণী:১৯৯১-এ মৃত্যু
বিষয়শ্রেণী:২০শ শতাব্দীর মার্কিন ব্যক্তি
বিষয়শ্রেণী:২০শ শতাব্দীর মার্কিন নারী
বিষয়শ্রেণী:মার্কিন সমাজকর্মী